Source: https://birosag.hu/print/222030
Timestamp: 2018-07-22 04:47:52
Document Index: 34244235

Matched Legal Cases: ['Kúria ', 'Kúria ', 'Kúria ', 'Bíróság ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ']

Félévet értékelt a Kúria vezetése
Címlap > Félévet értékelt a Kúria vezetése
2016. júl. 08. - 13:05, OBH-Sajto10
Dr. Darák Péter, a Kúria elnöke nyitotta meg az 2016. első félévét lezáró sajtóreggelit, melyen ismertette az utolsó hat hónap legfontosabb kúriai eseményeit és történéseit: a lett Legfelsőbb Bíróság irányításával és többek között a Kúria, mint társkedvezményezett részvételével megszervezett, "Legfelsőbb bíróságok, mint a bírósági rendszerek hatékonyságának garanciái az Európai Unióban" elnevezésű európai uniós projekt indul 2016-ban; a sajtó a legtöbbet a „devizahitel-üggyel”, a „vasárnapi boltzárral”, „kvótareferendummal”, joggyakorlat-elemző csoportok eredményeivel, „közérdekű adatok nyilvánossá tételével” foglalkozott; a Kúria esztétikailag és tartalmilag megújított honlapját évről évre egyre többen keresik fel.
2016. első félévében több, mint 900 ezren kattintottak a honlap tartalmakra; már elkészült a 3. adása is a „Kúriai Esetek” videós kerekasztal beszélgetés-sorozatnak, mely a honlapon megtekinthető. Elkezdődött az előkészítése egy új videó-sorozatnak is, amely a Kúrián dolgozó fiatal jogászok bevonásával fog megvalósulni, melynek célja olyan vizuális ismertető, amely a legalapvetőbb információkat fogja tartalmazni, közérthetően a Kúriához forduló polgárok számára; az elnök úr elmondta, hogy az elmúlt félév legkiemelkedőbb rendezvénye a négy napos FIDE- kongresszus volt májusban, melyen a 400 résztvevő között az európai jogászszakma számtalan jeles képviselője jelen volt; szólt egy új kezdeményezésről is: a Kúria honlapján online folyóirat indult tavasszal „Forum Sententiarum Curiae” címmel, amely elsősorban a kúriai joggyakorlat-elemző csoportok eredményeiről fog beszámolni; az folyóirat első száma a 2016-os év joggyakorlat-elemzés témáit ismerteti.
A 2016-os évben az ügyérkezések számát ismertetve Dr. Darák Péter megállapította, hogy a gazdasági perek száma emelkedett jelentősen: míg 2015. első félévében 165 volt, 2016. első félévében már 445 felülvizsgálati kérelmet nyújtottak be. Ez a növekedés leginkább a devizahiteles szerződések felülvizsgálatával van összefüggésben, a büntetőügyeket tekintve lassú emelkedés mutatható ki. A Kúria elnöke tájékoztatta az újságírókat még az alábbiakról:
2016-ban már a visszaköltözés jegyében a Kúria Teljes Ülését a Néprajzi Múzeumban tartotta, melyről videó is készült, amely a honlapon megtekinthető.
A joggyakorlat-elemző csoportok munkájának befejezésével idén eddig három háttérbeszélgetésre nyílt lehetőség a Kúrián:
a) Dr. Orosz Árpád kollégiumvezető-helyettessel a közös tulajdon megszüntetése tárgykörben
b)Tamáné dr. Nagy Erzsébet tanácselnök asszonnyal a perben előforduló költségkedvezményekről
c) Dr. Tálné dr. Molnár Erika kúriai tanácselnök, kollégiumvezető-helyettessel a munkaviszony jogellenes megszüntetés jogkövetkezményeivel kapcsolatos joggyakorlat tárgyában.
2016. március 7-én Dr. Darák Péter is előadást tartott az Alapvető Jogok Biztosának Hivatala és a Magyar Közigazgatási Bírák Egyesülete (az Országos Bírósági Hivatal támogatásával) harmadik, közös környezetvédelmi konferenciáján. A Kúria Dísztermében megtartott szeminárium témája a „Társadalmi részvétel a környezetvédelmi ügyekben és annak uniós és hazai jogi védelme” volt.
2016. áprilisában az új Ptk. könyveiben szereplő jogintézményeket vizsgáló jogegységi csoportok alakultak. A „VIBE” elnevezésű internetes felület segítségével, bevonva az alsóbb fokú bíróságok bíráit is fogják elemezni az új Ptk.-t. Az Országos Bírósági Hivatal, a Kúria és a Fővárosi Törvényszék közös ünnepi szakmai konferenciát szervezett 2016. június 7-én az országos bírósági integrált könyvtári rendszer megalakulásának 10 éves évfordulója alkalmából. 2016. június 20-22. között Belgrádban rendezték meg a Közép- és Kelet-Európai Főbírák VI. Találkozóját, amelyen a Kúriát Dr. Kónya István elnökhelyettes képviselte.
Dr. Kónya István elnökhelyettes elsősorban a büntetőjogi bíráskodást leginkább érintő változásról, az új Be. kodifikációjáról beszélt személyes érintettsége révén is. Elmondta, hogy már elkészült az új törvénytervezet, melyet a hatékonyság, az ügymenet felgyorsítása céljából hoztak létre. Dr. Kónya Istvánon kívül a Kúriáról Dr. Márki Zoltán tanácselnök is tagja volt a kodifikációs bizottságnak. A Kúria két alkalommal is javaslatot tett az új Be. tervezetének módosításával kapcsolatban. Az új Be. várhatóan 2018-ban fog hatályba lépni. Az elnökhelyettes továbbá kitért az 1956-ban hozott ítéletek semmisé nyilvánítására, melyet a június 16-óta hatályban lévő a 2016.évi IV. semmiségi törvény mond ki.
Dr. Kalas Tibor a Kúria Közigazgatási-Munkaügyi Kollégiumának kollégiumvezetője a Kúriára érkező választási és a népszavazási ügyekről adott tájékoztatást. Elmondta, hogy a Kúria is úgy látta, hogy módosításra szorult a népszavazás szabályozása. Bizonyos változtatások már megvalósultak, például már lehet párhuzamosan benyújtani kezdeményezést. A félév során két kollégiumi vélemény született. Az egyik a kormánytisztviselők jogviszonyával, a vezetői bizalomvesztéssel összefüggésben, a másik pedig földügyekkel, a földbizottság hatáskörével kapcsolatban.
Dr. Wellmann György, a Kúria Polgári Kollégiumának kollégiumvezetője az ügyek számának növekedéséről számolt be, mely 2016. első felében 1719 ügyet jelent. Elmondta, hogy 2016. június 6-án a jogegység biztosítása érdekében új jogegységi határozat született a devizahiteles ügyekkel összefüggésben, amelyben a Kúria kimondta: érvényes az a devizahiteles kölcsönszerződés, amelyben a tartozás összege forintban meghatározott, de azt a nyilvántartás devizában egyértelműen tartalmazza és kiszámítható. Több mint kétszáz devizahiteles ügy van a Kúrián, az alsóbb fokú bíróságokon pedig sok ezer.
Dr. Székely Ákos, a Kúria Büntető Kollégiumának kollégiumvezetője elmondta, hogy az új Büntetőeljárási törvény értelmében várhatóan lehet majd fellebbezni a hatályon kívül helyező döntések ellen.
Tájékoztatott arról is, hogy az Európai Unió Bíróságának egy júniusi döntése értelmében a magyar hatóságok által kibocsátott európai elfogatóparancsok, valamint a külföldi ítéletek érvényének elismerése nem felel meg az uniós gyakorlatnak, így most mindkét jogintézmény működése bizonytalan. Erre még megoldást kell találni.
A sajtóreggeli második felében a Kúria jelenlévő vezetői lehetőséget adtak az újságíróknak külön interjúk készítésére.
Forrás webcím: https://birosag.hu/media/aktualis/felevet-ertekelt-kuria-vezetese